
PËR DISA NDRYSHIME DHE SHTESA NË VENDIMIN NR. 893, DATË 4.11.2015, TË KËSHILLIT TË MINISTRAVE, “PËR ORGANIZIMIN DHE FUNKSIONIMIN E INSPEKTORATIT KOMBËTAR TË MBROJTJES SË TERRITORIT”

Në mbështetje të nenit 100 të Kushtetutës, të pikës 5, të nenit 8, të ligjit nr. 9780, datë 16.7.2007, “Për inspektimin dhe mbrojtjen e territorit nga ndërtimet e kundërligjshme”, të ndryshuar; të nenit 10, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave” dhe të nenit 6, të ligjit nr. 90/2012, “Për organizimin dhe funksionimin e administratës shtetërore”, të ndryshuar, me propozimin e ministrit të Brendshëm, Këshilli i Ministrave 

VENDOSI:

I. Në vendimin nr. 893, datë 4.11.2015, të Këshillit të Ministrave, bëhen këto ndryshime dhe shtesa: 
1. Kudo në përmbajtje të vendimit, emërtesa “Ministria e Punëve të Brendshme” zëvendësohet me fjalët “… ministria përgjegjëse për rendin dhe sigurinë publike …” dhe fjala “… Dega …” zëvendësohet me fjalët “… Drejtoria Rajonale …”.
2. Në kreun I bëhen këto ndryshime:
a) Pika 1 ndryshohet, si më poshtë vijon: 
“1. Inspektorati Kombëtar i Mbrojtjes së Territorit është institucion qendror, buxhetor, person juridik, publik, në varësi të ministrit përgjegjës për ruajtjen dhe sigurinë e territorit dhe të ndërtimeve, si dhe për parandalimin, mbrojtjen, mbikëqyrjen dhe kontrollin e zbatimit të legjislacionit në fuqi për mbrojtjen e peizazhit, të tokës, të ajrit, të ujërave dhe të pyjeve nga ndotja, dëmtimet apo ndërhyrje të kundërligjshme të çfarëdo lloji, me seli në Tiranë.”.
b) Pika 2 ndryshohet, si më poshtë vijon: 
“2. Misioni i Inspektoratit Kombëtar të Mbrojtjes së Territorit është kontrolli, mbrojtja e territorit dhe e peizazhit nga ndërhyrjet dhe zhvillimet e kundërligjshme, duke garantuar një zhvillim të qëndrueshëm e të sigurt në fushën e zhvillimit, të planifikimit, të mbrojtjes së territorit, të tokës, të ajrit, të ujërave dhe të pyjeve, të disiplinimit të punimeve në ndërtim, të produkteve të ndërtimit, si dhe në fushën e menaxhimit të integruar të burimeve ujore.”.
3. Në kreun II bëhen këto shtesa dhe ndryshime:
a) Në pikën 1, pas shkronjës “ë” shtohen shkronjat “f”, “g”, “gj”, “h” dhe “i”, me këtë përmbajtje: 
“f) Drejtoria Rajonale e Inspektoratit Kombëtar të Mbrojtjes së Territorit Berat; 
g) Drejtoria Rajonale e Inspektoratit Kombëtar të Mbrojtjes së Territorit Dibër; 
gj) Drejtoria Rajonale e Inspektoratit Kombëtar të Mbrojtjes së Territorit Elbasan;
h) Drejtoria Rajonale e Inspektoratit Kombëtar të Mbrojtjes së Territorit Fier;
i) Drejtoria Rajonale e Inspektoratit Kombëtar të Mbrojtjes së Territorit Lezhë.”.
b) Në pikën 4, fjalët “… në ligjin nr. 9780, datë 16.7.2007, ‘Për inspektimin dhe mbrojtjen e territorit nga ndërtimet e kundërligjshme’, të ndryshuar …” zëvendësohen me “… në legjislacionin në fuqi për mbrojtjen e territorit, peizazhit dhe pyjeve nga ndërhyrjet e kundërligjshme …”.
c) Në pikën 5, fjalët “… rajonal përkatës …” zëvendësohen me “… përkatës në bazë qarku …”.
[bookmark: _GoBack]4. Në pikën 4, të kreut IV, fjalët “... me nenin 11, të ligjit nr. 9780, datë 16.7.2007, ‘Për inspektimin dhe mbrojtjen e territorit nga ndërtimet e kundërligjshme’” zëvendësohen me “… me dispozitat ligjore në fuqi.”.


II. Ngarkohet Ministria e Brendshme për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

